**Likumprojekta „****Grozījumi Autortiesību likumā”** **sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta „**Grozījumi Autortiesību** likumā” (turpmāk – Likumprojekts) mērķis ir nodrošināt autortiesību un blakustiesību subjektu mantisko tiesību aizsardzību atbilstoši normatīvajos aktos noteiktajai kārtībai, kā arī atturēt personas no pārkāpumu izdarīšanas autortiesību un blakustiesību jomā. Likumprojekts paredz noteikt administratīvos pārkāpumus un sodus par tiem, kā arī kompetenci sodu piemērošanā. Likumprojekts stāsies spēkā vienlaikus ar Administratīvās atbildības likumu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, pamatojoties uz Ministru kabineta 2014.gada 22.aprīļa sēdes protokollēmuma (prot. Nr.24 26.§) „Informatīvais ziņojums „Nozaru administratīvo pārkāpumu kodifikācijas ieviešanas sistēma”” 3.punktu un Ministru kabineta 2018.gada 18.decembra sēdes protokollēmuma (prot. Nr.60 98.§) „Informatīvais ziņojums „Nozaru administratīvo pārkāpumu kodifikācijas ieviešanas sistēmas īstenošana”” 2.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši informatīvā ziņojuma „Nozaru administratīvo pārkāpumu kodifikācijas ieviešanas sistēma” 1.pielikuma 209.punktam, ja tiek atzīts par pamatotu, Autortiesību likumā (turpmāk – Likums) būtu pārņemams Latvijas Administratīvo pārkāpumu kodeksa (turpmāk – Kodekss) 155.8pants. Autortiesību vai blakustiesību pārkāpšana.  Konsultējoties ar nozares ekspertiem (tai skaitā apspriežot jautājumu Kultūras ministrijas izveidotajā darba grupā autortiesību normatīvā regulējuma pastāvīgai pilnveidei (apstiprināta ar Kultūras ministrijas 2018.gada 25.jūnija rīkojumu Nr.2.5‑1-121) (turpmāk – Darba grupa), izvērtēta nodarījuma bīstamība, sekas, aktualitāte un attiecināmība uz publiski tiesiskajām attiecībām, kā arī sabiedriskais kaitīgums, un nolemts, ka Kodeksa 155.8 pantā noteiktais administratīvā pārkāpuma sastāvs ir jāpārņem ar Likumprojektu, to precizējot.  Par Kodeksa 155.8 pantā paredzēto administratīvo pārkāpumu, proti, autortiesību un blakustiesību pārkāpšanu, Valsts policija ir sastādījusi:  2015.gadā – 113 administratīvā pārkāpuma protokolus;  2016.gadā – 91 administratīvā pārkāpuma protokolus;  2017.gadā – 95 administratīvā pārkāpuma protokolus;  2018.gadā – 154 administratīvā pārkāpuma protokolus;  2019.gadā – 42 administratīvā pārkāpuma protokolus.  Kodeksa 155.8 pantā paredzētā administratīvā pārkāpuma sastāva saglabāšana ir aktuāla nodarījuma seku, aktualitātes un sabiedriskā kaitīguma apsvērumu dēļ. Turklāt administratīvo pārkāpumu likumdošanas mērķis ir arī aizsargāt pilsoņu sociāli ekonomiskās tiesības. Autortiesību un blakustiesību tiesību aizsardzība ir būtiska arī no personas tiesisko interešu aizsardzības aspekta, jo autortiesību un blakustiesību īpašniekam ir izņēmuma tiesības izmantot radītos nemateriālos objektus un saņemt no citām personām par šo objektu atļautu lietošanu noteiktu atlīdzību.  Atbilstoši Likuma 68.panta pirmajai daļai par autortiesību un blakustiesību pārkāpumu uzskatāma darbība, ar kuru aizskartas autortiesību un blakustiesību subjekta personiskās vai mantiskās tiesības. Autora un izpildītāja personiskās tiesības aizsargā autora vai izpildītāja garīgo saikni ar darbu vai izpildījumu, kā arī godu un cieņu. Ņemot vērā, ka attiecīgo tiesību aizskāruma esamība vai neesamība ir lielā mērā atkarīga no subjektīva fiziskās personas pašvērtējuma, šo tiesību pārkāpumi nebūtu jāsaglabā administratīvā pārkāpuma sastāvā, bet jāatstāj izskatīšanai tikai civiltiesiskā kārtībā un būtiska kaitējuma gadījumā – krimināltiesiski. Administratīvā atbildība būtu saglabājama par autortiesību un blakustiesību subjektu mantisko tiesību pārkāpumiem. Mantiskās tiesības ir autortiesību un blakustiesību subjektu tiesības izmantot savu darbu vai blakustiesību objektu jebkādā veidā, atļaut vai aizliegt tā izmantošanu, kā arī saņemt atlīdzību par tā izmantošanu.  Līdz šim Kodeksa 155.8 pants pārsvarā piemērots attiecībā uz autortiesību un blakustiesību objektu (piemēram, fonogrammu, audiovizuālu darbu) izmantošanu publiskajā izpildījumā (izklaides vietās, kafejnīcās, veikalos, viesnīcās un citās tamlīdzīgās vietās) bez licences, kā arī attiecībā uz datorprogrammu reproducēšanu (instalēšanu) bez autortiesību subjekta atļaujas. Autortiesību un blakustiesību objektu izmantošana publiskajā izpildījumā bez licences nodara zaudējumu vienlaicīgi ļoti daudziem tiesību īpašniekiem. Savukārt 2018.gadā veiktais pētījums[[1]](#footnote-1) liecina, ka 48% datorprogrammu, kas instalēta datoros Latvijā, nav atbilstoši licencētas, un kopējā pretlikumīgi iegūto programmu komerciālā vērtība Latvijā sasniedz 23 milj. *euro.* Abu mantisko tiesību pārkāpuma nodarījums ir aktuāls to seku un sabiedriskā kaitīguma apsvērumu dēļ.  Taču Kodeksa 155.8 pants piemērots arī uz citiem pārkāpumiem, piemēram, fonogrammu reproducēšana bez atļaujas un licences noteikumu pārkāpumiem. Tā kā Likuma 68.panta pirmajā daļā iekļautais autortiesību un blakustiesību pārkāpumu uzskaitījums ir plašs, praksē Valsts policija ir izstrādājusi kritērijus, atbilstoši aktuālajai situācijai, pieejamajiem resursiem un piešķirtajām pilnvarām, administratīvo strīdu nošķiršanai no civiltiesiskajiem, piemēram, ja nelikumīgi izmantots viss darbs, kurš ir iepriekš publicēts, vai notikusi darba izmantošana bez licences vai pārkāpjot licences noteikumus. Administratīvais process var arī tikt uzsākts gadījumos, ja ir izbeigts kriminālprocess par autortiesību vai blakustiesību pārkāpumu, jo procesa gaitā tiek konstatēts, ka nav radīts vai nav pierādāms, ka radīts būtisks kaitējums ar likumu aizsargātām personas interesēm, bet ir konstatējamas administratīvā pārkāpuma pazīmes.  Administratīvās atbildības saglabāšana attiecībā uz visiem mantisko tiesību pārkāpumiem pamatojama ar šo pārkāpumu aktualitāti, jo īpaši saistībā ar autortiesību un blakustiesību pārkāpumiem interneta vidē (pirātismu). Ņemot vērā pašreizējo autortiesību un blakustiesību pārkāpumu internetā intensitāti un aizvien pieaugošos mērogus, tiešsaistes satura pirātisms radījis reālus finanšu un drošības apdraudējumus valsts ekonomikā un negatīvi ietekmē radošās nozares. Kodeksa 155.8 pants dod iespēju sabiedrībai reaģēt uz autortiesību un blakustiesību pārkāpumiem un novērst darbu un blakustiesību objektu nelikumīgu izmantošanu, kā rezultātā tiek pārkāptas autortiesību un blakustiesību subjektu finansiālās intereses, vienlaicīgi nodarot zaudējumus arī valstij (nesamaksātajos nodokļos), kā arī radošajām nozarēm.  Ņemot vērā Likuma struktūru, Likumprojekts paredz papildināt Likumu ar XII nodaļu „Administratīvie pārkāpumi autortiesību un blakustiesību jomā un kompetence administratīvo pārkāpumu procesā”, kurā būtu divi jauni panti, kas ietver redakcionāli precizētus administratīvā pārkāpuma sastāvus, sodus un norādi uz kompetentajām iestādēm sodu piemērošanā, un konkrēti:   1. 72.pants. Administratīvā atbildība autortiesību un blakustiesību jomā; 2. 73.pants. Kompetence administratīvo pārkāpumu procesā.   Administratīvā atbildība par Kodeksa 155.8 panta pārkāpumu ir piemērojama gan fiziskajām, gan juridiskajām personām, ņemot vērā, ka autortiesību un blakustiesību subjektu mantiskās tiesības var pārkāpt kā fiziska, tā arī juridiska persona.  Likumprojektā nosakot atbilstoša apmēra naudas sodus par administratīvajiem pārkāpumiem autortiesību un blakustiesību jomā, personas tiks motivētas atturēties no attiecīgo pārkāpumu izdarīšanas. Likumprojekta (Likuma 72.pants) noteiktais naudas sods (noteikta naudas summa, kas administratīvi sodītajai personai jāmaksā par izdarītu administratīvo pārkāpumu) ir saglabāts atbilstoši Kodeksa 155.8 pantā noteiktajam naudas soda apmēram, to pārvēršot Administratīvās atbildības likuma noteiktajās naudas soda vienībās. Likumprojekts papildināts ar iespēju administratīvā procesa veicējiem piemērot arī brīdinājumu par autortiesību un blakustiesību pārkāpumiem, ņemot vērā, ka Likuma 68.panta izpratnē par šādiem pārkāpumiem uzskatāma arī informācijas nesniegšana vai nesniegšana atbilstošā apjomā.  Atbilstoši Kodeksa 247.pantam šobrīd protokolus par Kodeksa 155.8pantā noteiktajiem administratīvo pārkāpumu sastāviem ir tiesīgs sastādīt valsts policijas darbinieks. Savukārt administratīvo pārkāpumu lietas par Kodeksa 155.8pantā noteiktajiem sastāviem izskata un sodus par attiecīgajiem administratīvajiem pārkāpumiem piemēro rajonu (pilsētu) tiesu tiesneši (atbilstoši Kodeksa 213.pantā noteiktajam).  Kodeksa 238.1 pants nosaka, ka Valsts policijas darbiniekiem lēmums par administratīvā pārkāpuma lietvedības uzsākšanu vai par atteikšanos uzsākt administratīvā pārkāpuma lietvedību jāpieņem triju dienu laikā no ziņu saņemšanas, kas norāda uz iespējamu administratīvā pārkāpuma izdarīšanu. Praksē šobrīd Valsts policijas darbinieki pārbaudes par Kodeksa 155.8pantā noteiktajiem sastāviem veic un protokolus sastāda: 1) ja saņemtas ziņas, kas norāda uz iespējamu administratīvā pārkāpuma izdarīšanu; 2) ja pārkāpums atklājies operatīvo pasākumu veikšanas laikā; 3) veicot preventīvas pārbaudes administratīvo pārkāpumu un noziedzīgo nodarījumu novēršanai.  Ņemot vērā, ka protokolu sastādīšana par autortiesību un blakustiesību pārkāpumiem līdz šim bijusi Valsts policijas kompetencē, Kultūras ministrija sadarbībā ar kolektīvā pārvaldījuma organizācijām un biedrību „Par legālu saturu” pēdējo gadu laikā organizējusi vairākus reģionālus seminārus Valsts policijas darbiniekiem par autortiesību un blakustiesību jautājumiem, tādejādi veicinot Valsts policijas izglītošanu šajos jautājumos. Šādu uzdevumu Kultūras ministrijai kā līdzatbildīgajai institūcijai paredz arī Intelektuālā īpašuma tiesību aizsardzības un nodrošināšanas pamatnostādnes 2015. – 2020.gadam (apstiprinātas ar Ministru kabineta 2015.gada 1.aprīļa rīkojumu Nr.169).  Kultūras ministrijas kompetence autortiesību un blakustiesību jomā ir politikas izstrāde, kolektīvā pārvaldījuma organizāciju uzraudzība un sabiedrības informēšana par autortiesību un blakustiesību jautājumiem. Autortiesību un blakustiesību piederības apliecināšanai nav nepieciešama reģistrācija, darba vai blakustiesību objekta speciāla noformēšana vai kādu citu formalitāšu ievērošana. Tātad attiecīgā jomā nepastāv valsts pārvaldes iestāde vai institūcija, kas veiktu kontroli par šo tiesību ievērošanu. Ņemot vērā minēto, kā arī to, ka Valsts policija jau līdz šim ir sastādījusi protokolus par administratīvo pārkāpumu sastāviem, kā arī tās darbinieki tikuši apmācīti šādu pārkāpumu konstatēšanai, Likumprojekts (Likuma 73.pants) paredz, ka turpmāk administratīvā pārkāpuma procesu par Likuma 72.pantā minētajiem pārkāpumiem autortiesību un blakustiesību jomā veic Valsts policija.  Pašvaldības policijas galvenais uzdevums ir nodrošināt sabiedrisko kārtību. Tās pienākumos cita starpā ietilpst aizsargāt personu tiesības un brīvības, īpašumu, sabiedrības un valsts intereses no noziedzīgiem un citiem prettiesiskiem apdraudējumiem. Atbilstoši likuma „Par policiju” 19.pantam, pašvaldības policijai ir pienākums veikt likumpārkāpumu profilaksi, kā arī atbalstīt Valsts policiju noziedzības apkarošanā. Līdz 2016.gadam praksē pašvaldības policija veicot pārbaudes uz vietas, sastādīja administratīvo pārkāpumu protokolus arī par autortiesību un blakustiesību pārkāpumiem. Tā kā Kodekss neparedz šādas tiesības pašvaldības policijai, pēc tiesas sprieduma 2016.gadā, šāda prakse tika pārtraukta. Tomēr līdz 2016.gadam kolektīvā pārvaldījuma organizācijas bija organizējušas izglītošanas pasākumus par autortiesību un blakustiesību jautājumiem arī pašvaldības policistiem.  Ņemot vērā, ka autortiesību vai blakustiesību subjekta mantisko tiesību pārkāpšana iekļauj dažāda veida pārkāpumus, tai skaitā pārkāpumus, kas joprojām saistīti arī ar fizisko vidi (piemēram, licenču nesaņemšana no kolektīvā pārvaldījuma organizācijām publiskā izpildījuma veikšanai, licenču nesaņemšana datorprogrammu izmantošanai, atlīdzības par reprogrāfisko reproducēšanu nemaksāšana (līguma nenoslēgšana ar kolektīvā pārvaldījuma organizāciju), nesēja atlīdzības nemaksāšana u.c.), kuru konstatēšanai var būt nepieciešama vietas apskate vai informācijas pārbaude reģionos, kā arī to, ka iepriekš (līdz 2016.gadam) pašvaldības policija ir sastādījusi administratīvo pārkāpumu protokolus par autortiesību un blakustiesību administratīvo pārkāpumu sastāviem, Likumprojekts (Likuma 73.pants) paredz, ka administratīvā pārkāpuma procesu par Likuma 72.pantā minētajiem pārkāpumiem autortiesību un blakustiesību aizsardzības jomā veic arī pašvaldības policija.  Likumprojekts paredz papildināt Likuma pārejas noteikumus ar 17.punktu, kas nosaka, ka Likuma XII nodaļa stājas spēkā vienlaikus ar Administratīvās atbildības likumu. |
| 3. | Projekta izstrādē iesaistītās institūcijas | Kultūras ministrija. |
| 4. | Cita informācija | Likumprojekts saskaņā ar Ministru kabineta 2018.gada 18.decembra sēdes protokollēmuma (prot. Nr.60 98.§) „Informatīvais ziņojums „Nozaru administratīvo pārkāpumu kodifikācijas ieviešanas sistēmas īstenošana”” 2.2.apakšpunktā noteikto tika izskatīts Tieslietu ministrijas izveidotajā Latvijas Administratīvo pārkāpumu kodeksa pastāvīgās darba grupas 2019.gada 1.augusta sēdē un precizēts saskaņā ar darba grupas ieteikumiem. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā noteiktais regulējums attieksies uz:   1. autortiesību un blakustiesību subjektiem; 2. kolektīvā pārvaldījuma organizācijām; 3. personām, kuras pārkāpj autortiesību un blakustiesību subjektu mantiskās tiesības; 4. autortiesību un blakustiesību objektu izmantotājiem. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts nemaina sabiedrības mērķgrupas pienākumus un veicamās darbības. Likumprojekts paredz jaunas tiesības Valsts policijai un pašvaldības policijai veikt administratīvā pārkāpuma procesu par pārkāpumiem autortiesību un blakustiesību aizsardzības jomā. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Intelektuālā īpašuma tiesību aizsardzības un nodrošināšanas pamatnostādnes 2015. – 2020.gadam (apstiprinātas ar Ministru kabineta 2015.gada 1.aprīļa rīkojumu Nr.169) paredz Kultūras ministrijai kā līdzatbildīgajai institūcijai pienākumu organizēt apmācības kursus policijas darbiniekiem intelektuālā īpašuma tiesību aizsardzības jomā. Ņemot vērā jomas specifiku un to, ka Likumprojekts paredz jaunas tiesības Valsts policijai un pašvaldības policijai veikt administratīvā pārkāpuma procesu par pārkāpumiem autortiesību un blakustiesību aizsardzības jomā, Kultūras ministrija sadarbībā ar nozares organizācijām esošo finanšu līdzekļu ietvaros 2020.gadā plāno veikt Valsts policijas un pašvaldības policijas darbinieku apmācību autortiesību un blakustiesību jomā. Papildus Kultūras ministrija plāno Intelektuālā īpašuma tiesību aizsardzības un nodrošināšanas pamatnostādnēs nākamajam periodam paredzēt apmācības autortiesību un blakustiesību jomā gan Valsts policijas, gan pašvaldības policijas darbiniekiem. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Likumprojekts šo jomu neskar. |

|  |  |
| --- | --- |
| **IV. Tiesību akta projekta ietekme uz spēkā esošo tiesību normu sistēmu** | |
| Likumprojekts šo jomu neskar. | |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojektā paredzētais regulējums ir izvērtēts Kultūras ministrijas izveidotajā Darba grupā. Likumprojekts 2019.gada 28.jūnijā nosūtīts Darba grupas locekļiem ar lūgumu sniegt rakstveida viedokli par Likumprojektā ietverto regulējumu. Papildus Likumprojekts 2019.gada 22.jūlijā ievietots Kultūras ministrijas tīmekļvietnes [www.km.gov.lv](http://www.km.gov.lv) sadaļā „Sabiedrības līdzdalība” ar aicinājumu sabiedrības pārstāvjiem līdzdarboties Likumprojekta izstrādē, līdz 2019.gada 5.augustam rakstiski sniedzot viedokli par Likumprojektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1 punktam. |
| 2. | Sabiedrības līdzdalība projekta izstrādē | Likumprojekts konceptuāli apspriests vairākās Darba grupas sēdēs, uz tām pieaicinot arī pārstāvi no Valsts policijas Ekonomisko noziegumu apkarošanas pārvaldes. Darba grupas sastāvā ir pārstāvji no Kultūras ministrijas, Ekonomikas ministrijas, Tieslietu ministrijas, Augstākās tiesas Civillietu departamenta, Latvijas Nacionālās bibliotēkas, Nacionālās elektronisko plašsaziņas līdzekļu padomes, Latvijas Tirdzniecības un rūpniecības kameras, biedrības „Autortiesību un komunicēšanās konsultāciju aģentūras/Latvijas Autoru apvienības”, Latvijas Izpildītāju un producentu apvienības, Latvijas Profesionālo aktieru apvienības, biedrības „LATREPRO”, Latvijas Kinoproducentu asociācijas, biedrības „Par legālu saturu”, Latvijas Raidorganizāciju asociācijas, Latvijas Datortehnoloģiju asociācijas, Latvijas Rakstnieku savienības, Latvijas Radošo savienību padomes, Latvijas Elektrotehnikas un elektronikas rūpniecības asociācijas, Latvijas Komponistu savienības, Latvijas Tirgotāju asociācijas, Latvijas Informācijas un komunikācijas tehnoloģijas asociācijas, Latvijas Viesnīcu un restorānu asociācijas, Ārvalstu investoru padomes Latvijā, Latvijas Televīzijas, biznesa augstskolas „Turība” Tiesību zinātņu katedras, Latvijas Universitātes Juridiskās fakultātes, kā arī praktizējoši autortiesību eksperti. Papildus sabiedrības pārstāvji tika aicināti līdzdarboties Likumprojekta izstrādē, līdz 2019.gada 5.augustam rakstiski sniedzot viedokli par Likumprojektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1 punktam. |
| 3. | Sabiedrības līdzdalības rezultāti | Likumprojektā paredzētais regulējums tika konceptuāli atbalstīts Darba grupas 2017.gada 25.septembra sēdē. Sabiedrības līdzdalības rezultātā pēc Likumprojekta ievietošanas Kultūras ministrijas tīmekļvietnes [www.km.gov.lv](http://www.km.gov.lv) sadaļā „Sabiedrības līdzdalība” par Likumprojektu citi viedokļi noteiktajā termiņā netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija, pašvaldības policija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav |

Kultūras ministrs N.Puntulis

Vīza: Valsts sekretāre D.Vilsone

Zommere 67330211

[Linda.Zommere@km.gov.lv](mailto:Linda.Zommere@km.gov.lv)

1. Software Management: Security Imperative, Business Opportunity. BSA GLOBAL SOFTWARE SURVEY, JUNE 2018. Pieejams: <https://globalstudy.bsa.org/2016/downloads/studies/BSA_GSS_US.pdf>, p.12 [↑](#footnote-ref-1)